Ambulans met pasiënte gekaapArgieffoto ŉ Ambulans is Sondag in KwaMakhutha, suid van Durban in KwaZulu-Natal gekaap. “Twee personeellede het twee pasiënte met die ambulans van KwaMakhutha-kliniek na ŉ hospitaal vervoer,” het Sam Mkhwanazi, woordvoerder van die provinsiale departement van gesondheid, gesê. Terwyl die ambulans na die hospitaal op pad was, het twee mans glo die ambulans afgetrek. Een van die verdagtes het homself as ŉ pasiënt voorgedoen. “Die kapers het die bestuurder met ŉ vuurwapen gedreig toe hy gestop het om hulle te help en het die personeellede gedwing om agterin te klim,” het Mkhwanazi bygevoeg. “Een van die personeellede kon egter uitspring en vlug. Hy het oor ŉ nabygeleë heining gespring en weggekruip.” Die kapers het met die ambulans in die rigting van KwaMakhutha gery voordat hulle die voertuig verlaat en van die toneel gevlug het. Die pasiënte en personeellid is nie tydens die voorval beseer nie. Die personeellid wat ontsnap het, het geringe skraapwonde opgedoen. Mkhwanazi het die voorval veroordeel en gesê persone wat gesondheidsdienste lewer, moet beskerm word.